title: Rozhodnutie Rady (EÚ) 2018/590 zo 16. apríla 2018, ktorým sa vymenúvajú člen a náhradník Výboru regiónov navrhnutí Spolkovou republikou Nemecko

text:
               19.4.2018

               SK

               Úradný vestník Európskej únie

               L 99/10

         ROZHODNUTIE RADY (EÚ) 2018/590
   zo 16. apríla 2018,
   ktorým sa vymenúvajú člen a náhradník Výboru regiónov navrhnutí Spolkovou republikou Nemecko
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh nemeckej vlády,
   keďže:

               (1)

               Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020.

               (2)

               V dôsledku skončenia mandátu, na základe ktorého bola vymenovaná pani Birgit J. HONÉ (Staatssekretärin für Europa und Regionale Landesentwicklung, Niedersächsische Staatskanzlei), sa uvoľnilo miesto člena Výboru regiónov.

               (3)

               V dôsledku skončenia funkčného obdobia pána Fritza JAECKELA sa uvoľnilo miesto náhradníka Výboru regiónov,

         PRIJALA TOTO ROZHODNUTIE:
   Článok 1
   Na zvyšný čas súčasného funkčného obdobia, ktoré trvá do 25. januára 2020, sa do Výboru regiónov vymenúvajú:

               a)

               za členku:

                           —

                           pani Birgit J. HONÉ, Ministerin für Bundes- und Europaangelegenheiten und Regionale Entwicklung (Niedersachsen) (zmena mandátu)

                     a

               b)

               za náhradníka:

                           —

                           pán Clemens LAMMERSKITTEN, Mitglied des Niedersächsischen Landtags.

         Článok 2
   Toto rozhodnutie nadobúda účinnosť dňom jeho prijatia.

      V Luxemburgu 16. apríla 2018

            Za Radu

            predseda

         R. PORODZANOV

      (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

      (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

      (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).


title: Rozhodnutie Rady (EÚ) 2018/600 z 10. októbra 2016 o podpise v mene Európskej únie Dohody medzi Európskou úniou a Novým Zélandom o spolupráci a vzájomnej administratívnej pomoci v colných otázkach

text:
               20.4.2018

               SK

               Úradný vestník Európskej únie

               L 101/3

         ROZHODNUTIE RADY (EÚ) 2018/600
   z 10. októbra 2016
   o podpise v mene Európskej únie Dohody medzi Európskou úniou a Novým Zélandom o spolupráci a vzájomnej administratívnej pomoci v colných otázkach
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 v spojení s jej článkom 218 ods. 5,
   so zreteľom na návrh Európskej komisie,
   keďže:

               (1)

               Rada 22. júla 2013 poverila Komisiu, aby začala rokovania s Novým Zélandom s cieľom uzavrieť Dohodu medzi Európskou úniou a Novým Zélandom o spolupráci a vzájomnej administratívnej pomoci v colných otázkach (ďalej len „dohoda“). Rokovania boli úspešne ukončené parafovaním dohody 23. septembra 2015.

               (2)

               Účelom dohody je stanoviť právny základ pre rámec spolupráce, ktorý sa zameriava na zabezpečenie dodávateľského reťazca a uľahčenie zákonného obchodu, ako aj umožnenie výmeny informácií s cieľom zaistiť riadne uplatňovanie colných predpisov a prevenciu, vyšetrovanie a boj proti porušeniam colných predpisov.

               (3)

               Dohoda by sa mala podpísať,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dohody medzi Európskou úniou a Novým Zélandom o spolupráci a vzájomnej administratívnej pomoci v colných otázkach, s výhradou jej uzavretia (1).
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
   Článok 3
   Toto rozhodnutie nadobúda účinnosť dňom jeho prijatia.

      V Luxemburgu 10. októbra 2016

            Za Radu

            predsedníčka

         G. MATEČNÁ

      (1)  Text dohody sa uverejní spolu s rozhodnutím o uzavretí dohody.


title: Rozhodnutie Rady (EÚ) 2018/601 zo 16. apríla 2018 o uzavretí v mene Európskej únie Dohody medzi Európskou úniou a Novým Zélandom o spolupráci a vzájomnej administratívnej pomoci v colných otázkach

text:
               20.4.2018

               SK

               Úradný vestník Európskej únie

               L 101/5

         ROZHODNUTIE RADY (EÚ) 2018/601
   zo 16. apríla 2018
   o uzavretí v mene Európskej únie Dohody medzi Európskou úniou a Novým Zélandom o spolupráci a vzájomnej administratívnej pomoci v colných otázkach
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 v spojení s jej článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu (1),
   keďže:

               (1)

               Rada 22. júla 2013 poverila Komisiu, aby začala rokovania s Novým Zélandom s cieľom uzavrieť Dohodu medzi Európskou úniou a Novým Zélandom o spolupráci a vzájomnej administratívnej pomoci v colných otázkach (ďalej len „dohoda“). Rokovania boli úspešne ukončené parafovaním dohody 23. septembra 2015. V súlade s rozhodnutím Rady (EÚ) 2018/600 (2) bola dohoda podpísaná 3. júla 2017.

               (2)

               Účelom dohody je stanoviť právny základ pre rámec spolupráce, ktorý sa zameriava na zabezpečenie dodávateľského reťazca a uľahčenie zákonného obchodu, ako aj umožnenie výmeny informácií s cieľom zaistiť riadne uplatňovanie colných predpisov a prevenciu, vyšetrovanie a boj proti porušeniam colných predpisov.

               (3)

               Dohoda by sa mala schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Novým Zélandom o spolupráci a vzájomnej administratívnej pomoci v colných otázkach.
   Text dohody je pripojený k tomuto rozhodnutiu.
   Článok 2
   Predseda Rady v mene Únie vykoná oznámenie podľa článku 21 ods. 1 dohody (3).
   Článok 3
   Toto rozhodnutie nadobúda účinnosť dňom jeho prijatia.

      V Luxemburgu 16. apríla 2018

            Za Radu

            predseda

         R. PORODZANOV

      (1)  Súhlas z 13. marca 2018 (zatiaľ neuverejnený v úradnom vestníku).

      (2)  Rozhodnutie Rady (EÚ) 2018/600 z 10. októbra 2016 o podpise v mene Európskej únie Dohody medzi Európskou úniou a Novým Zélandom o spolupráci a vzájomnej administratívnej pomoci v colných otázkach (pozri stranu 3 tohto úradného vestníka).

      (3)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


               13.6.2018

               SK

               Úradný vestník Európskej únie

               C 204/214

         P8_TA(2016)0328
   Vymenovanie člena Dvora audítorov – Lazaros Stavrou Lazarou
   Rozhodnutie Európskeho parlamentu z 13. septembra 2016 o návrhu na vymenovanie Lazarosa Stavroua Lazaroua za člena Dvora audítorov (C8-0190/2016 – 2016/0807(NLE))
   (Konzultácia)
   (2018/C 204/29)

      Európsky parlament,

               —

               so zreteľom na článok 286 ods. 2 Zmluvy o fungovaní Európskej únie, v súlade s ktorým Rada konzultovala s Európskym parlamentom (C8-0190/2016),

               —

               so zreteľom na článok 121 rokovacieho poriadku,

               —

               so zreteľom na správu Výboru pre kontrolu rozpočtu (A8-0258/2016),

               A.

               keďže Výbor pre kontrolu rozpočtu posúdil kvalifikáciu navrhovaného kandidáta, najmä pokiaľ ide o podmienky uvedené v čl. 286 ods. 1 Zmluvy o fungovaní Európskej únie;

               B.

               keďže Výbor pre kontrolu rozpočtu na svojej schôdzi 5. septembra 2016 vypočul kandidáta Rady na člena Dvora audítorov;

               1.

               súhlasí s návrhom Rady vymenovať Lazarosa Stavroua Lazaroua za člena Dvora audítorov;

               2.

               poveruje svojho predsedu, aby postúpil toto rozhodnutie Rade a pre informáciu Dvoru audítorov, ako aj ostatným inštitúciám Európskej únie a kontrolným orgánom členských štátov.


title: Rozhodnutie Komisie z 18. júla 2018 o navrhovanej iniciatíve občanov s názvom „Trvalé občianstvo Európskej únie“

text:
                  26.7.2018

                  SK

                  Úradný vestník Európskej únie

                  C 264/4

         ROZHODNUTIE KOMISIE
         z 18. júla 2018
         o navrhovanej iniciatíve občanov s názvom „Trvalé občianstvo Európskej únie“
         (Iba anglické znenie je autentické)
         (2018/C 264/05)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 4,
         keďže:

                     (1)

                     Predmet navrhovanej iniciatívy občanov s názvom „Trvalé občianstvo Európskej únie“ (Permanent European Union Citizenship) sa vzťahuje na: „občianstvo Európskej únie“.

                     (2)

                     Ciele navrhovanej iniciatívy občanov sa týkajú tohto: „Občania EÚ volia Európsky parlament a podieľajú sa na jeho práci, čím uplatňujú práva vyplývajúce zo zmluvy, prehlbujú demokraciu Únie a posilňujú jej občianstvo. Keďže Súdny dvor považuje občianstvo Únie za „základný štatút“ štátnych príslušníkov členských štátov a v dôsledku vystúpenia Spojeného kráľovstva z Únie milióny občanov EÚ o tento štatút a o možnosť zúčastniť sa na voľbách do Európskeho parlamentu prídu, iniciatíva požaduje, aby Komisia navrhla prostriedky na predchádzanie riziku kolektívnej straty občianstva a práv EÚ a zaručila všetkým občanom EÚ, že keď tento štatút raz nadobudnú, má trvalý charakter a zaručuje ich práva.“

                     (3)

                     Zmluva o Európskej únii (ZEÚ) podporuje občianstvo Únie a ďalej prehlbuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.

                     (4)

                     Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky ústretové a primerané povahe iniciatívy občanov.

                     (5)

                     Na účely uplatňovania zmlúv sa môže prijať právny akt Únie upravujúci práva štátnych príslušníkov tretích krajín, ktorí sa oprávnene zdržiavajú v niektorom z členských štátov, ako aj podmienky voľného pohybu a pobytu v ostatných členských štátoch EÚ. Hoci takýmto právnym aktom sa nemôže občanom štátu, ktorý vystúpil z Únie podľa článku 50 ZEÚ, udeliť právo voliť alebo byť volení vo voľbách do Európskeho parlamentu, môžu sa ním občanom takéhoto štátu udeliť určité práva podobné právam občanov Únie na slobodný pohyb a pobyt na území členských štátov. Práva občanov EÚ, ktorí už využívali slobodu pohybu pred vystúpením členského štátu z Únie, a ich rodinných príslušníkov môžu byť okrem toho zaručené v dohode podľa článku 50 ZEÚ.

                     (6)

                     Navrhovaná iniciatíva občanov nie je zjavne mimo rámca právomocí Komisie predložiť návrh právneho aktu Únie na účely vykonávania zmlúv v súlade s článkom 4 ods. 2 písm. b) nariadenia.

                     (7)

                     Navrhovaná iniciatíva občanov s názvom „Trvalé občianstvo Európskej únie“ by sa preto mala zaregistrovať,

               PRIJALA TOTO ROZHODNUTIE:

            Článok 1
            Navrhovaná iniciatíva občanov s názvom „Trvalé občianstvo Európskej únie“ sa týmto registruje.

            Článok 2
            Toto rozhodnutie nadobúda účinnosť 23. júla 2018.

            Článok 3
            Toto rozhodnutie je určené organizátorom (členom občianskeho výboru) navrhovanej iniciatívy občanov s názvom „Trvalé občianstvo Európskej únie“ zastúpenej pánom Anthonym SIMPSONOM a pánom Dexterom WHITFIELDOM, ktorí konajú ako kontaktné osoby.

            V Bruseli 18. júla 2018

                  Za Komisiu

               Frans TIMMERMANS

                  prvý podpredseda

            (1)  Ú. v. EÚ L 65, 11.3.2011, s. 1.


title: Rozhodnutie Rady (EÚ) 2018/1050 zo 16. júla 2018, ktorým sa vymenúvajú šiesti členovia a štyria náhradníci Výboru regiónov navrhnutí Spojeným kráľovstvom

text:
                  26.7.2018

                  SK

                  Úradný vestník Európskej únie

                  L 189/11

         ROZHODNUTIE RADY (EÚ) 2018/1050
         zo 16. júla 2018,
         ktorým sa vymenúvajú šiesti členovia a štyria náhradníci Výboru regiónov navrhnutí Spojeným kráľovstvom
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 305,
         so zreteľom na návrh vlády Spojeného kráľovstva,
         keďže:

                     (1)

                     Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020. Rozhodnutím Rady (EÚ) 2017/664 (4) bol 3. apríla 2017 pán Mick ANTONIW nahradený pani Victoriou HOWELLSOVOU a pani Patricia FERGUSONOVÁ bola nahradená pánom Johnom Robertom LAMONTOM vo funkcii členov.

                     (2)

                     V dôsledku skončenia funkčného obdobia pani Victorie HOWELLSOVEJ, pána Roberta BRIGHTA, pána Johna LAMONTA, pána Roberta Iana Neilsona GORDONA, pána Corrieho MCCHORDA a pani Jill SHORTLANDOVEJ sa uvoľnilo šesť miest členov Výboru regiónov.

                     (3)

                     V dôsledku skončenia funkčného obdobia pani Shermy BATSONOVEJ, pána Ronalda Arvona HUGHESA a pani Kay TWITCHENOVEJ sa uvoľnili tri miesta náhradníkov Výboru regiónov.

                     (4)

                     V dôsledku vymenovania pani Doreen HUDDARTOVEJ za členku Výboru regiónov sa uvoľnilo miesto náhradníka Výboru regiónov,.

               PRIJALA TOTO ROZHODNUTIE:

            Článok 1
            Na zvyšný čas súčasného funkčného obdobia, ktoré trvá do 25. januára 2020, alebo do vystúpenia Spojeného kráľovstva z EÚ, podľa toho, ktorá skutočnosť nastane skôr, sa do Výboru regiónov vymenúvajú:

                        a)

                        za členov:

                                    —

                                    Doreen HUDDART, Councillor, Newcastle City Council,

                                    —

                                    Kevin Paul BENTLEY, Councillor, Essex County Council,

                                    —

                                    Kevin KEENAN, Councillor, Dundee City Council,

                                    —

                                    Maurice GOLDEN MSP, Regional Member for West Scotland,

                                    —

                                    Mick ANTONIW AM, Member of the National Assembly of Wales,

                                    —

                                    Rob STEWART, Councillor, City and County of Swansea,

                        b)

                        za náhradníkov:

                                    —

                                    Sally MORGAN, Councillor, Teignbridge District Council,

                                    —

                                    Claudia WEBBE, Councillor, London Borough of Islington,

                                    —

                                    Teresa Catherine HERITAGE, Councillor, Hertfordshire County Council,

                                    —

                                    Anthony J. TAYLOR, Councillor, Neath Port Talbot County Borough Council.

            Článok 2
            Toto rozhodnutie nadobúda účinnosť dňom jeho prijatia.

            V Bruseli 16. júla 2018

                  Za Radu

                  predsedníčka

               J. BOGNER-STRAUSS

            (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

            (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

            (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).

            (4)  Rozhodnutie Rady (EÚ) 2017/664 z 3. apríla 2017, ktorým sa vymenúvajú piati členovia a piati náhradníci Výboru regiónov navrhnutí Spojeným kráľovstvom (Ú. v. EÚ L 94, 7.4.2017, s. 38).


title: Rozhodnutie Rady (EÚ) 2018/1047 zo 16. júla 2018 o podpise Dohody o partnerstve a spolupráci medzi Európskou úniou a jej členskými štátmi na jednej strane a Singapurskou republikou na strane druhej v mene Únie

text:
                  26.7.2018

                  SK

                  Úradný vestník Európskej únie

                  L 189/2

         ROZHODNUTIE RADY (EÚ) 2018/1047
         zo 16. júla 2018
         o podpise Dohody o partnerstve a spolupráci medzi Európskou úniou a jej členskými štátmi na jednej strane a Singapurskou republikou na strane druhej v mene Únie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 a článok 212 v spojení s jej článkom 218 ods. 5,
         so zreteľom na návrh Európskej komisie,
         keďže:

                     (1)

                     Rada 25. novembra 2004 poverila Komisiu rokovať o Dohode o partnerstve a spolupráci so Singapurskou republikou (ďalej len „dohoda“).

                     (2)

                     Rokovania boli ukončené a dohoda bola parafovaná 14. októbra 2013.

                     (3)

                     Dohoda by sa mala podpísať s výhradou jej uzavretia k neskoršiemu dátumu. K dohode je pripojený sprievodný list, ktorý tvorí neoddeliteľnú súčasť dohody a mal by sa podpísať v tom istom čase ako dohoda,

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje podpis Dohody o partnerstve a spolupráci medzi Európskou úniou a jej členskými štátmi na jednej strane a Singapurskou republikou na strane druhej, ako aj sprievodného listu pripojeného k dohode, s výhradou uzavretia uvedenej dohody (1).

            Článok 2
            Týmto sa predseda Rady poveruje určiť osobu(-y) splnomocnenú(-é) podpísať dohodu a sprievodný list pripojený k dohode v mene Únie.

            Článok 3
            Toto rozhodnutie nadobúda účinnosť dňom nasledujúcim po jeho prijatí.

            V Bruseli 16. júla 2018

                  Za Radu

                  predsedníčka

               F. MOGHERINI

            (1)  Text dohody sa uverejní spolu s rozhodnutím o uzavretí dohody.


title: Rozhodnutie Rady (EÚ) 2018/1153 z 26. júna 2018 o podpise v mene Únie Dohody medzi Európskou úniou a vládou Čínskej ľudovej republiky o bezpečnosti civilného letectva

text:
                  21.8.2018

                  SK

                  Úradný vestník Európskej únie

                  L 210/2

         ROZHODNUTIE RADY (EÚ) 2018/1153
         z 26. júna 2018
         o podpise v mene Únie Dohody medzi Európskou úniou a vládou Čínskej ľudovej republiky o bezpečnosti civilného letectva
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 5,
         so zreteľom na návrh Európskej komisie,
         keďže:

                     (1)

                     Rada svojím rozhodnutím zo 7. marca 2016 poverila Komisiu, aby začala rokovania s vládou Čínskej ľudovej republiky o dohode o bezpečnosti civilného letectva. Komisia dojednala v mene Únie Dohodu medzi Európskou úniou a vládou Čínskej ľudovej republiky o bezpečnosti civilného letectva (ďalej len „dohoda“), aby posilnila dvojstrannú spoluprácu v oblasti bezpečnosti civilného letectva a uľahčila obchod a investície do výrobkov leteckej techniky medzi Úniou a Čínskou ľudovou republikou.

                     (2)

                     Dohoda by sa mala podpísať v mene Únie s výhradou jej uzavretia k neskoršiemu dátumu,

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje podpis Dohody medzi Európskou úniou a vládou Čínskej ľudovej republiky o bezpečnosti civilného letectva (ďalej len „dohoda“) s výhradou uzavretia uvedenej dohody.

            Článok 2
            Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.

            Článok 3
            Toto rozhodnutie nadobúda účinnosť dňom jeho prijatia.

            V Luxemburgu 26. júna 2018

                  Za Radu

                  predsedníčka

               E. ZAHARIEVA


title: Rozhodnutie Rady z 18. septembra 2018, ktorým sa vymenúva výkonný riaditeľ Úradu Európskej únie pre duševné vlastníctvo

text:
                  21.9.2018

                  SK

                  Úradný vestník Európskej únie

                  C 338/8

         ROZHODNUTIE RADY
         z 18. septembra 2018,
         ktorým sa vymenúva výkonný riaditeľ Úradu Európskej únie pre duševné vlastníctvo
         (2018/C 338/04)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2017/1001 zo 14. júna 2017 o ochrannej známke Európskej únie (1), a najmä na jeho článok 158 ods. 2,
         keďže správna rada Úradu Európskej únie pre duševné vlastníctvo (ďalej len „úrad“) predložila 8. júna 2018 Rade zoznam kandidátov na pozíciu výkonného riaditeľa úradu,
         PRIJALA TOTO ROZHODNUTIE:

            Článok 1

               1.   Pán Christian L.L.G. ARCHAMBEAU, narodený 11. apríla 1960 vo Vielsalme (Belgicko), sa týmto vymenúva za výkonného riaditeľa Úradu Európskej únie pre duševné vlastníctvo (ďalej len „úrad“) na obdobie piatich rokov.

               2.   Dátum začatia plynutia päťročného funkčného obdobia uvedeného v odseku 1 určí správna rada úradu.

            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

            V Bruseli 18. septembra 2018

                  Za Radu

                  predseda

               G. BLÜMEL

            (1)  Ú. v. EÚ L 154, 16.6.2017, s. 1.


title: Rozhodnutie Rady (EÚ) 2018/1296 z 18. septembra 2018, ktorým sa stanovuje pozícia, ktorá sa má v mene Európskej únie prijať na 13. valnom zhromaždení Medzivládnej organizácie pre medzinárodnú železničnú prepravu (OTIF), pokiaľ ide o určité zmeny Dohovoru o medzinárodnej železničnej preprave (COTIF) a jeho dodatkov

text:
                  27.9.2018

                  SK

                  Úradný vestník Európskej únie

                  L 243/11

         ROZHODNUTIE RADY (EÚ) 2018/1296
         z 18. septembra 2018,
         ktorým sa stanovuje pozícia, ktorá sa má v mene Európskej únie prijať na 13. valnom zhromaždení Medzivládnej organizácie pre medzinárodnú železničnú prepravu (OTIF), pokiaľ ide o určité zmeny Dohovoru o medzinárodnej železničnej preprave (COTIF) a jeho dodatkov
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91 v spojení s jej článkom 218 ods. 9,
         so zreteľom na návrh Európskej komisie,
         keďže:

                     (1)

                     Únia pristúpila k Dohovoru o medzinárodnej železničnej preprave z 9. mája 1980, zmenenému Vilniuským protokolom z 3. júna 1999 (ďalej len „dohovor COTIF“), na základe rozhodnutia Rady 2013/103/EÚ (1).

                     (2)

                     V rozhodnutí 2013/103/EÚ sa stanovuje, že Komisia zastupuje Úniu na zasadnutiach Medzivládnej organizácie pre medzinárodnú železničnú dopravu (OTIF).

                     (3)

                     Členské štáty s výnimkou Cypru a Malty sú zmluvnými stranami dohovoru COTIF a uplatňujú ho.

                     (4)

                     Valné zhromaždenie organizácie OTIF bolo zriadené v súlade s článkom 13 ods. 1 písm. a) dohovoru COTIF (ďalej len „valné zhromaždenie“). Očakáva sa, že valné zhromaždenie na svojom 13. zasadnutí od 25. do 26. septembra 2018 rozhodne o určitých zmenách dohovoru COTIF, ako aj jeho dodatkov E (Zmluva o využívaní železničnej infraštruktúry v medzinárodnej železničnej preprave – CUI) a G (Technické schvaľovanie železničného materiálu používaného v medzinárodnej preprave – ATMF). Na tomto zasadnutí sa taktiež očakáva, že valné zhromaždenie rozhodne o prijatí nového dodatku H k dohovoru COTIF, pokiaľ ide o bezpečnú prevádzku vlakov v medzinárodnej doprave.

                     (5)

                     Je vhodné stanoviť pozíciu, ktorá sa má v mene Únie prijať na 13. valnom zhromaždení organizácie OTIF, keďže plánované zmeny dohovoru COTIF a jeho dodatkov budú pre Úniu záväzné a budú môcť rozhodujúcim spôsobom ovplyvniť obsah práva Únie, konkrétne smerníc Európskeho parlamentu a Rady (EÚ) 2016/797 (2) a (EÚ) 2016/798 (3).

                     (6)

                     Cieľom zmien rokovacieho poriadku valného zhromaždenia organizácie OTIF je aktualizovať niektoré ustanovenia v dôsledku pristúpenia Únie k dohovoru COTIF v roku 2011, najmä pokiaľ ide o ustanovenia upravujúce právo na hlasovanie regionálnej organizácie a stanovenie kvóra.

                     (7)

                     Cieľom zmien dohovoru COTIF je zlepšiť a uľahčiť postup revízie dohovoru COTIF na účely konzistentnej a rýchlej implementácie zmien jeho dodatkov a zabránenia nepriaznivým účinkom súčasného zdĺhavého postupu revízie vrátane rizika vnútorného nesúladu medzi zmenami prijatými revíznym výborom a zmenami prijatými valným zhromaždením, ako aj vonkajšieho nesúladu, najmä s právom Únie.

                     (8)

                     Cieľom zmien dodatku E (CUI) k dohovoru COTIF je objasniť rozsah pôsobnosti jednotných právnych predpisov CUI, aby sa zabezpečilo, že sa tieto predpisy budú viac systémovo uplatňovať na účel, na ktorý sú určené, a to v medzinárodnej železničnej doprave, napríklad v koridoroch nákladnej dopravy alebo pre medzinárodné osobné vlaky.

                     (9)

                     Cieľom zmien dodatku G (ATMF) k dohovoru COTIF je dosiahnuť harmonizáciu pravidiel organizácie OTIF a pravidiel Únie, najmä po tom, čo Únia v roku 2016 prijala štvrtý železničný balík.

                     (10)

                     Väčšina navrhovaných zmien je v súlade s právom a so strategickými cieľmi Únie, a preto by ich mala Únia podporiť.

                     (11)

                     Pozícia Únie na 13. valnom zhromaždení organizácie OTIF by preto mala byť založená na pripojenom texte,

               PRIJALA TOTO ROZHODNUTIE:

            Článok 1

               1.   Pozícia, ktorá sa má v mene Únie prijať na 13. valnom zhromaždení Medzivládnej organizácie pre medzinárodnú železničnú prepravu (OTIF), je stanovená v pripojenom texte.

               2.   Menšie zmeny pozícií stanovených v pripojenom texte môžu zástupcovia Únie schváliť na valnom zhromaždení bez ďalšieho rozhodnutia Rady.

            Článok 2
            Rozhodnutia 13. valného zhromaždenia sa po ich prijatí uverejnia v Úradnom vestníku Európskej únie s uvedením dňa nadobudnutia ich účinnosti.

            Článok 3
            Toto rozhodnutie nadobúda účinnosť dňom jeho prijatia.

            V Bruseli 18. septembra 2018

                  Za Radu

                  predseda

               G. BLÜMEL

            (1)  Rozhodnutie Rady 2013/103/EÚ zo 16. júna 2011 o podpise a uzavretí Dohody medzi Európskou úniou a Medzivládnou organizáciou pre medzinárodnú železničnú prepravu o pristúpení Európskej únie k Dohovoru o medzinárodnej železničnej preprave (COTIF) z 9. mája 1980, zmenenému a doplnenému Vilniuským protokolom z 3. júna 1999 (Ú. v. EÚ L 51, 23.2.2013, s. 1).

            (2)  Smernica Európskeho parlamentu a Rady (EÚ) 2016/797 z 11. mája 2016 o interoperabilite železničného systému v Európskej únii (Ú. v. EÚ L 138, 26.5.2016, s. 44).

            (3)  Smernica Európskeho parlamentu a Rady (EÚ) 2016/798 z 11. mája 2016 o bezpečnosti železníc (Ú. v. EÚ L 138, 26.5.2016, s. 102).

            PRÍLOHA
            1.   ÚVOD
            13. zasadnutie valného zhromaždenia Medzivládnej organizácie pre medzinárodnú železničnú prepravu (OTIF) sa uskutoční 25. a 26. septembra 2018. Dokumenty týkajúce sa zasadnutia sú k dispozícii na webovej stránke OTIF na tejto adrese: http://extranet.otif.org/en/?page_id=1071.
            2.   PRIPOMIENKY K BODOM PROGRAMU

               Bod programu č. 1 – Voľba predsedu a podpredsedu

               Dokumenty: žiadne

               Právomoc: Únia (spoločná)

               Vykonávanie hlasovacích práv: členské štáty

               Pozícia: žiadna

               Bod programu č. 2 – Schvaľovanie programu

               Dokumenty: SG-18028-AG 13/2.1; SG-18047-AG 13/2.2

               Právomoc: Únia (spoločná a výlučná) bez toho, aby boli dotknuté právomoci členských štátov v súvislosti s bodom programu 9

               Vykonávanie hlasovacích práv: Únia bez toho, aby boli dotknuté právomoci členských štátov v súvislosti s bodom programu 9

               Pozícia: v prospech prijatia programu rokovania

               Bod programu č. 3 – Vytvorenie mandátového výboru

               Dokumenty: žiadne

               Právomoc: Únia (spoločná)

               Vykonávanie hlasovacích práv: členské štáty
            Pozícia: žiadna

               Bod programu č. 4 – Organizácia práce a vymenovanie všetkých výborov, ktoré sa považujú za potrebné

               Dokumenty: žiadne

               Právomoc: Únia (spoločná)

               Vykonávanie hlasovacích práv: členské štáty

               Pozícia: žiadna

               Bod programu č. 5 – Zmeny rokovacieho poriadku

               Dokumenty: SG-18030-AG 13/5

               Právomoc: Únia (spoločná a výlučná)

               Vykonávanie hlasovacích práv: Únia

               Pozícia: Podporiť zmeny rokovacieho poriadku valného zhromaždenia.
            Navrhované zmeny rokovacieho poriadku valného zhromaždenia organizácie OTIF sa týkajú lehôt na predkladanie a zasielania dokumentov, účasti nezávislých odborníkov a objasnenia ustanovení týkajúcich sa uplatňovania práv regionálnymi organizáciami. Súčasná verzia rokovacieho poriadku bola schválená pred pristúpením Únie k dohovoru COTIF; niektoré ustanovenia je preto potrebné aktualizovať. Najmä ustanovenia stanovujúce kvórum a upravujúce hlasovacie práva Únie (články 20 a 21) sa musia upraviť tak, aby boli v súlade s článkom 38 dohovoru COTIF a s dohodou medzi EÚ a organizáciou OTIF. Ostatné navrhované zmeny majú za cieľ zabezpečiť riadne konanie valného zhromaždenia na základe najlepších dostupných medzinárodných postupov a praxe OTIF; mali by sa taktiež podporiť.

               Bod programu č. 6 – Voľba generálneho tajomníka na obdobie od 1. januára 2019 do 31. decembra 2021

               Dokumenty: obmedzená distribúcia

               Právomoc: Únia (spoločná)

               Vykonávanie hlasovacích práv: členské štáty

               Pozícia: žiadna

               Bod programu č. 7 – Členstvo v organizácii OTIF – všeobecná situácia

               Dokumenty: SG-18032-AG 13/7

               Právomoc: Únia (spoločná)

               Výkon hlasovacích práv: neuplatňuje sa

               Pozícia: žiadna

               Bod programu č. 8 – Spolupráca s medzinárodnými organizáciami a združeniami

               Dokumenty: SG-18048-AG 13/8

               Právomoc: Únia (spoločná a výlučná)

               Vykonávanie hlasovacích práv: Únia

               Pozícia:

            Vystupovať proti návrhu sekretariátu organizácie OTIF, že by valné zhromaždenie malo poveriť správny výbor, aby zriadil a rozpustil poradné kontaktné skupiny s inými medzinárodnými organizáciami a združeniami a dohliadal na fungovanie takýchto skupín.
            Navrhnúť, aby valné zhromaždenie v súlade s článkom 13 § 2 dohovoru COTIF rozhodlo dočasne, t. j. na obdobie štyroch rokov, zriadiť ad hoc výbor poverený úlohou zriadiť a rozpustiť poradné kontaktné skupiny s inými medzinárodnými organizáciami a združeniami a dohliadať na fungovanie kontaktných skupín. Únia by mala byť oprávnená zúčastňovať sa na práci výboru ad hoc v súlade s článkom 5 ods. 1 dohody o pristúpení. Činnosti výboru by sa mali riadiť pracovným programom organizácie OTIF a mali by byť s ním v súlade.
            Návrh sekretariátu organizácie OTIF spočíva v rozhodnutí valného zhromaždenia, na základe ktorého sa správny výbor poveruje, aby bol splnomocnený zriadiť a rozpustiť poradné kontaktné skupiny s inými medzinárodnými organizáciami a združeniami a dohliadať na fungovanie takýchto skupín. V tejto fáze Únia podporuje cieľ, ktorým je umožniť určitý stupeň flexibility v dotknutých záležitostiach. Tento návrh však nemôže prijať ako taký, pretože predstavuje udelenie novej úlohy správnemu výboru nad rámec úloh stanovených v článku 15 § 2 dohovoru COTIF, bez formálnej zmeny uvedeného dohovoru, ktorý sa vykonáva v súlade s uplatniteľnými postupmi.
            Keďže však Únia podporuje všeobecný cieľ, navrhuje, aby valné zhromaždenie dočasne zriadilo výbor ad hoc v súlade s článkom 13 § 2 dohovoru, ktorého úlohou bude zriadiť a rozpustiť poradné kontaktné skupiny s inými medzinárodnými organizáciami a združeniami a dohliadať na fungovanie takýchto skupín. V tejto súvislosti je dôležité mať na pamäti, že takéto úlohy majú praktické dôsledky pre rozvoj politík na úrovni organizácie OTIF vo všetkých oblastiach. Je preto potrebné zaručiť, aby Únia bola plne zapojená do týchto činností v súlade s článkom 5 ods. 1 dohody o pristúpení.
            Obdobie štyroch rokov by malo byť primerané, aby sa pred uplynutím jeho platnosti posúdilo, či sú získané skúsenosti uspokojivé. V kladnom prípade a po náležitej príprave by sa mohla naplánovať zmena dohovoru na štrukturálne riešenie v súlade so zárukami Únie stanovenými v článku 5 ods. 1 dohody o pristúpení.

               Bod programu č. 9 – Rozpočtový rámec

               Dokumenty: obmedzená distribúcia

               Právomoc: členské štáty

               Vykonávanie hlasovacích práv: členské štáty

               Pozícia: žiadna
            Podľa článku 4 dohody medzi EÚ a OTIF „Únia neprispieva do rozpočtu OTIF a nezúčastňuje sa na rozhodnutiach týkajúcich sa tohto rozpočtu“.

               Bod programu č. 10 – čiastočná revízia základného dohovoru: zmena postupu revízie dohovoru COTIF

               Dokumenty: SG-18035-AG 13/10

               Právomoc: Únia (spoločná)

               Vykonávanie hlasovacích práv: členské štáty

               Pozícia: Podporiť zmenu článku 34 § 3 až 6 dohovoru COTIF a schváliť úpravy dôvodovej správy.
            V súlade s výsledkom diskusie o tejto téme na 26. zasadnutí Revízneho výboru je potrebné a vhodné podporiť navrhovanú zmenu dohovoru COTIF s cieľom stanoviť pevnú lehotu (36 mesiacov), v ktorej majú nadobudnúť účinnosť zmeny dodatkov prijaté valným zhromaždením, vrátane doložky pružnosti, ktorou sa táto lehota rozširuje na individuálnom základe, v prípadoch, keď o tom rozhodne valné zhromaždenie väčšinou stanovenou v článku 14 § 6 dohovoru COTIF.
            Návrh sa zameriava na zlepšenie a uľahčenie postupu revízie dohovoru COTIF s cieľom konzistentnej a rýchlej implementácie zmien dohovoru a jeho dodatkov a s cieľom zabrániť nepriaznivým účinkom súčasného zdĺhavého postupu revízie vrátane rizika vnútorného nesúladu medzi zmenami prijatými Revíznym výborom a zmenami prijatými valným zhromaždením, ako aj vonkajšieho nesúladu, najmä s právom Únie.

               Bod programu č. 11 – Čiastočná revízia jednotných právnych predpisov pre CIM (JPP CIM) – správa generálneho tajomníka

               Dokumenty: SG-18036-AG 13/11

               Právomoc: Únia (spoločná a výlučná)

               Vykonávanie hlasovacích práv: Únia (v prípade hlasovania)

               Pozícia: Vziať na vedomie správu generálneho tajomníka a vydať pokyny generálnemu tajomníkovi, aby predložil 14. valnému zhromaždeniu správu o pokroku práce v colných otázkach a digitalizácii prepravných dokladov pre nákladnú dopravu a v prípade potreby predložil návrhy na zmenu JPP CIM.

               Bod programu č. 12 – Čiastočná revízia jednotných právnych predpisov pre CUI (JPP CUI)

               Dokumenty: SG-18037-AG 13/12

               Právomoc: Únia (spoločná)

               Vykonávanie hlasovacích práv: členské štáty

               Pozícia:

            Podporiť zmeny hlavy a článkov 1, 3, 5 (§ 1), 5 bis (§ 1 a 2), 7 (§ 2), 8, 9 (§ 1) a 10 (§ 3) JPP CUI a schváliť úpravy dôvodovej správy.
            Podporiť zmeny článkov 2 (§ 1 písm. a)), 3 a 6 (§ 1 písm. e)) dohovoru COTIF na účely úprav JPP CUI.
            V súlade so zmenami, ktoré boli schválené na 26. zasadnutí Revízneho výboru vo februári 2018, sú navrhnuté zmeny zamerané najmä na objasnenie rozsahu pôsobnosti JPP CUI, a to tým, že sa do článku 3 zavedie vymedzenie pojmu „medzinárodná železničná doprava“, pod ktorým sa bude rozumieť „doprava, ktorá si vyžaduje použitie medzinárodnej vlakovej trasy alebo viacerých po sebe nasledujúcich vnútroštátnych vlakových trás, ktoré sa nachádzajú v najmenej dvoch štátoch a koordinujú ich príslušní prevádzkovatelia infraštruktúry“, a tým, že sa podľa toho zmení článok 1 (Oblasť použitia), pričom sa zachová súvislosť medzi JPP CIV a JPP CIM. Cieľom je zabezpečiť, aby sa JPP CUI systematickejšie uplatňovali na svoj účel, t. j. v medzinárodnej železničnej doprave.
            Navrhované zmeny sú v súlade s vymedzeniami pojmov a ustanoveniami acquis Únie týkajúcimi sa riadenia železničnej infraštruktúry a koordinácie medzi prevádzkovateľmi infraštruktúry [napr. články 40, 43 a 46 smernice 2012/34/EÚ (prepracované znenie)]. Čo sa týka navrhovaných zmien článku 8 (Zodpovednosť prevádzkovateľa), ide prevažne o redakčné úpravy, ktoré nemajú vplyv na rozsah pôsobnosti alebo podstatu uvedeného ustanovenia. Navrhované zmeny článku 9 a článkov 3, 5, 5bis, 7 a 10 sú čisto redakčného charakteru.

               Bod programu č. 13 – Čiastočná revízia jednotných právnych predpisov pre ATMF (JPP ATMF)

               Dokumenty: SG-18038-AG 13/13

               Právomoc: Únia (výlučná)

               Vykonávanie hlasovacích práv: Únia

               Pozícia: Podporiť čiastočnú revíziu JPP ATMF, ktorú navrhol sekretariát organizácie OTIF.
            Na 26. zasadnutí Revízneho výboru bola prijatá čiastočná revízia JPP ATMF z dôvodov opísaných v ďalšom odseku. Táto revízia však znamenala aj niekoľko menších zmien redakčnej alebo jazykovej povahy k článkom 1, 3 a 9 JPP ATMF, ktoré nespadajú do oblasti pôsobnosti Revízneho výboru. Malo by ich preto prijať valné zhromaždenie.
            Ustanovenia JPP ATMF sú v súlade s ustanoveniami smernice Európskej únie 2008/57/ES o interoperabilite a časti smernice 2009/49/ES o bezpečnosti. Prijatím štvrtého železničného balíka Únia zmenila viaceré ustanovenia tohto acquis. Na základe analýzy Komisie sekretariát organizácie OTIF a príslušná pracovná skupina pripravili zmeny týkajúce sa článkov 2, 3a, 5, 6, 7, 10, 10b, 11 a 13 JPP ATMF. Tieto zmeny sú potrebné na to, aby sa harmonizovali niektoré termíny s novými ustanoveniami EÚ a aby sa zohľadnili určité procesné zmeny v EÚ, najmä skutočnosť, že Železničná agentúra Európskej únie bude mať právomoc vydávať povolenia pre vozidlá. Navrhovanými zmenami nie je ovplyvnená základná koncepcia ATMF.

               Bod programu č. 14 – Nový dodatok H týkajúci sa bezpečnej prevádzky vlakov v medzinárodnej doprave

               Dokumenty: SG-18039-AG 13/14.1; SG-18040-AG 13/14.2

               Právomoc: Únia (výlučná)

               Vykonávanie hlasovacích práv: Únia

               Pozícia:

            Podporiť (SG-18039-AG 13/14.1) začlenenie nového dodatku H k dohovoru COTIF, pokiaľ ide o bezpečnú prevádzku vlakov v medzinárodnej doprave, a schváliť zmeny k dôvodovej správe.
            Na účely zahrnutia nového dodatku H podporiť (SG-18040-AG 13/14.2) zmeny článkov 2 (§ 1), 6 (§ 1), 20 (§ 1 a 2), 33 (§ 4 a 6) a 35 (§ 4 a 6) dohovoru COTIF a schváliť úpravy dôvodovej správy.
            V návrhu nového dodatku H sa uvádzajú ustanovenia na reguláciu bezpečnej prevádzky vlakov v medzinárodnej doprave s cieľom zosúladiť dohovor COTIF s acquis Únie a podporiť interoperabilitu mimo Európskej únie. Navrhovaný text je v súlade s ustanoveniami novej smernice (EÚ) 2016/798 o bezpečnosti a s ňou súvisiacimi sekundárnymi právnymi predpismi. Ako sa už uviedlo, je tiež potrebné upraviť určité ustanovenia dohovoru COTIF na účely zaradenia tohto nového dodatku H.
            Navrhované znenia sa predkladajú valnému zhromaždeniu na základe rozhodnutia 26. zasadnutia Revízneho výboru a sú plne v súlade so stanoviskom Únie, ktoré bolo vymedzené pred Revíznym výborom.

               Bod programu č. 15 – Všeobecná diskusia o potrebe harmonizovať podmienky prístupu

               Dokumenty: SG-18041-AG 13/15

               Právomoc: Únia (výlučná)

               Vykonávanie hlasovacích práv: Únia

               Pozícia: Podporiť návrh sekretariátu organizácie OTIF na poverenie generálneho tajomníka pokračovať v práci na vývoji nezáväzného právneho rámca pre podmienky prístupu na medzinárodnú železničnú sieť v súlade s usmerneniami stanovenými v oddiele VI dokumentu SG-18041-AG 13/15, v rámci pracovnej skupiny právnych expertov a v spolupráci s príslušnými medzinárodnými organizáciami a združeniami.
            Predmet – podmienky prístupu na železničnú sieť – je regulovaný na úrovni EÚ smernicou Európskeho parlamentu a Rady 2012/34/ES (prepracované znenie) z 21. novembra 2012, ktorou sa zriaďuje jednotný európsky železničný priestor. V súlade s diskusiami, ktoré sa v tejto súvislosti uskutočnili počas 26. zasadnutia Revízneho výboru vo februári 2018, je vhodné naďalej podporovať iniciatívu organizácie OTIF o rozvoji nezáväzného právneho rámca pre podmienky prístupu na železničnú sieť ako prostriedkov na uľahčenie a zlepšenie medzinárodnej železničnej dopravy mimo EÚ.

               Bod programu č. 16 – Jednotné právne predpisy v oblasti železničnej dopravy – správa generálneho tajomníka

               Dokumenty: SG-18042-AG 13/16

               Právomoc: Únia (spoločná)

               Vykonávanie hlasovacích práv: členské štáty

               Pozícia:

            Vziať na vedomie správu generálneho tajomníka a vydať pokyny generálnemu tajomníkovi, aby pokračoval v spolupráci s EHK OSN v súvislosti s iniciatívou pre jednotné železničné právo.
            Poveriť správny výbor, aby nadviazal na iniciatívu EHK OSN v oblasti jednotných právnych predpisov v oblasti železničnej dopravy a vydal svoje poradné stanovisko k všeobecným politickým otázkam, ak je to možné, a poveriť pracovnú skupinu právnych expertov, aby nadviazala na iniciatívu EHK OSN týkajúcu sa jednotných právnych predpisov v oblasti železničnej dopravy a vydala svoje poradné stanovisko k právnym záležitostiam, ak je to uskutočniteľné.
            Vydať pokyny generálnemu tajomníkovi a pracovnej skupine právnych expertov po porade so Správnym výborom, aby zvážili a navrhli riešenia na primerané zapojenie organizácie OTIF do správy záväzných právnych nástrojov, ktoré by mohli prevziať návrh právneho režimu o zmluve o preprave tovaru, ako bol vypracovaný v rámci iniciatívy EHK OSN o jednotných právnych predpisoch v oblasti železničnej dopravy, a dať generálnemu tajomníkovi pokyn, aby predložil správu 14. valnému zhromaždeniu.
            Zatiaľ čo jednotný medzinárodný právny režim môže poskytovať výhody pre železničnú dopravu na eurázijskom kontinente v porovnaní s dvoma právnymi systémami, ktoré v súčasnosti existujú, takýto jednotný režim by sa mohol vytvoriť len s jasným záväzkom a účasťou OSŽD a OTIF a ich členmi – v opačnom prípade bude vypracovaný tretí medzinárodný právny režim a medzinárodná regulácia železničnej dopravy bude ďalej fragmentovaná. V dôsledku toho je pred zavedením komplexného právneho systému potrebné predchádzajúce politické rozhodnutie existujúcich organizácií o koordinácii tohto cieľa. Preto je potrebné a vhodné zabezpečiť, aby sa organizácia OTIF i naďalej zapájala do tohto procesu, najmä prostredníctvom činností svojho správneho výboru a svojej pracovnej skupiny právnych expertov a správ o pokroku práce v EHK OSN na ďalšom zasadnutí valného zhromaždenia.

               Bod programu č. 17 – Pracovná skupina právnych expertov

               Dokumenty: SG-18046-AG 13/17

               Právomoc: Únia (spoločná)

               Vykonávanie hlasovacích práv: členské štáty

               Pozícia:

            Schváliť vytvorenie poradnej pracovnej skupiny právnych expertov s cieľom: spracovať návrhy na zmeny alebo doplnenia dohovoru; poskytovať právne poradenstvo a pomoc, podporovať a uľahčovať fungovanie a vykonávanie dohovoru COTIF, monitorovať a posudzovať uplatňovanie a vykonávanie dohovoru COTIF, fungovať ako fórum pre členov organizácie OTIF s cieľom nastoľovať príslušné právne otázky a diskutovať o nich.
            Poveriť generálneho tajomníka, aby predložil závery a návrhy, ktoré pracovná skupina vypracovala pre príslušné orgány organizácie OTIF s cieľom ich zváženia a/alebo rozhodnutia.
            Dať generálnemu tajomníkovi pokyn, aby na 14. zasadnutí valného zhromaždenia predložil správu o činnosti pracovnej skupiny.
            V súlade s výsledkom diskusie o tejto téme na 26. zasadnutí Revízneho výboru vo februári 2018 je vhodné schváliť vytvorenie stálej skupiny právnych expertov v rámci organizácie OTIF s cieľom pomôcť fungovaniu existujúcich orgánov v právnej oblasti a uľahčiť ho a zabezpečiť účinné riadenie dohovoru COTIF.

               Bod programu č. 18 – Správa o činnosti Administratívneho výboru v období od 1. októbra 2015 do 30. septembra 2018

               Dokumenty: obmedzená distribúcia

               Právomoc: Únia (spoločná)

               Vykonávanie hlasovacích práv: členské štáty

               Pozícia: vziať správu na vedomie

               Bod programu č. 19 – Voľba Administratívneho výboru na obdobie od 1. októbra 2018 do 30. septembra 2021 (zloženie a predsedníctvo)

               Dokumenty: obmedzená distribúcia

               Právomoc: Únia (spoločná)

               Vykonávanie hlasovacích práv: členské štáty

               Pozícia: žiadna

               Bod programu č. 20 – Predbežný dátum 14. valného zhromaždenia

               Dokumenty: žiadne

               Právomoc: neuplatňuje sa

               Výkon hlasovacích práv: neuplatňuje sa

               Pozícia: žiadna

               Bod programu č. 21 – Rôzne

               Dokumenty: nie sú k dispozícii

               Právomoc: neuplatňuje sa

               Vykonávanie hlasovacích práv: neuplatňuje sa

               Pozícia: žiadna

               Bod programu č. 22 – Akékoľvek mandáty valného zhromaždenia

               Dokumenty: žiadne

               Právomoc: Únia (spoločná a výlučná)

               Vykonávanie hlasovacích práv: Únia

               Pozícia: mandáty v súlade s bodom programu 8

               Bod programu č. 23 – Správy výboru, v prípade potreby

               Dokumenty: nie sú k dispozícii

               Právomoc: neuplatňuje sa

               Vykonávanie hlasovacích práv: neuplatňuje sa

               Pozícia: žiadna

               Bod programu č. 24 – Prijatie rozhodnutí, mandátov, odporúčaní a iných dokumentov valného zhromaždenia (záverečný dokument)

               Dokumenty: nie sú k dispozícii

               Právomoc: Únia (spoločná a výlučná)

               Vykonávanie hlasovacích práv: Únia

               Pozícia: Ako sa uvádza v príslušných bodoch programu.


               27.9.2018

               SK

               Úradný vestník Európskej únie

               C 346/369

      P8_TA(2017)0404
      Nevznesenie námietky voči delegovanému aktu: požiadavky na poisťovne a distribútorov poistenia týkajúce sa dohľadu nad produktmi a ich správy
      Rozhodnutie Európskeho parlamentu nevzniesť námietku voči delegovanému nariadeniu Komisie z 21. septembra 2017, ktorým sa dopĺňa smernica Európskeho parlamentu a Rady (EÚ) 2016/97, pokiaľ ide o požiadavky na poisťovne a distribútorov poistenia týkajúce sa dohľadu nad produktmi a ich správy (C(2017)06218 – 2017/2854(DEA))
      (2018/C 346/51)

         Európsky parlament,

                  —

                  so zreteľom na delegované nariadenie Komisie (C(2017)06218),

                  —

                  so zreteľom na list Výboru pre hospodárske a menové veci predsedovi Konferencie predsedov výborov zo 16. októbra 2017,

                  —

                  so zreteľom na článok 290 Zmluvy o fungovaní Európskej únie,

                  —

                  so zreteľom na smernicu Európskeho parlamentu a Rady (EÚ) 2016/97 z 20. januára 2016 o distribúcii poistenia (1), a najmä na jej článok 25 ods. 2 a článok 39 ods. 5,

                  —

                  so zreteľom na odporúčanie pre rozhodnutie Výboru pre hospodárske a menové veci,

                  —

                  so zreteľom na článok 105 ods. 6 rokovacieho poriadku,

                  —

                  so zreteľom na skutočnosť, že neboli vznesené námietky v lehote stanovenej v tretej a štvrtej zarážke článku 105 ods. 6 rokovacieho poriadku, ktorá vypršala 24. októbra 2017,

                  A.

                  keďže toto delegované nariadenie by sa malo uplatňovať od 23. februára 2018, čo je dátum uplatňovania smernice (EÚ) 2016/97, a plné využitie trojmesačného kontrolného obdobia, ktoré má Európsky parlament k dispozícii, by nestačil na to, aby priemysel vykonal nevyhnutné technické a organizačné zmeny;

                  B.

                  keďže rýchle uverejnenie delegovaného nariadenia v úradnom vestníku by umožnilo včasné vykonávanie a právnu istotu, pokiaľ ide o ustanovenia týkajúce sa dohľadu nad produktmi a ich správy;

                  C.

                  keďže Európsky parlament sa domnieva, že termín na transpozíciu smernice (EÚ) 2016/97 by mal zostať 23. február 2018, ale žiada Komisiu, aby prijala legislatívny návrh, ktorým sa dátum uplatňovania stanoví na 1. októbra 2018;

                  1.

                  oznamuje, že nevznesie námietku voči delegovanému nariadeniu;

                  2.

                  poveruje svojho predsedu, aby postúpil toto rozhodnutie Rade a Komisii.

         (1)  Ú. v. EÚ L 26, 2.2.2016, s. 19.


               27.9.2018

               SK

               Úradný vestník Európskej únie

               C 346/370

      P8_TA(2017)0405
      Nevznesenie námietky voči delegovanému aktu: informačné požiadavky a pravidlá výkonu činnosti uplatniteľné na distribúciu investičných produktov založených na poistení
      Rozhodnutie Európskeho parlamentu nevzniesť námietku voči delegovanému nariadeniu Komisie z 21. septembra 2017, ktorým sa dopĺňa smernica Európskeho parlamentu a Rady (EÚ) 2016/97, pokiaľ ide o informačné požiadavky a pravidlá výkonu činnosti uplatniteľné na distribúciu investičných produktov založených na poistení (C(2017)06229 – (2017/2855(DEA))
      (2018/C 346/52)

         Európsky parlament,

                  —

                  so zreteľom na delegované nariadenie Komisie (C(2017)06229),

                  —

                  so zreteľom na list Výboru pre hospodárske a menové veci predsedovi Konferencie predsedov výborov zo 16. októbra 2017,

                  —

                  so zreteľom na článok 290 Zmluvy o fungovaní Európskej únie,

                  —

                  so zreteľom na smernicu Európskeho parlamentu a Rady (EÚ) 2016/97 z 20. januára 2016 o distribúcii poistenia (1), a najmä na jej článok 28 ods. 4, článok 29 ods. 4, článok 30 ods. 6 a článok 39 ods. 5,

                  —

                  so zreteľom na odporúčanie pre rozhodnutie Výboru pre hospodárske a menové veci,

                  —

                  so zreteľom na článok 105 ods. 6 rokovacieho poriadku,

                  —

                  so zreteľom na skutočnosť, že neboli vznesené námietky v lehote stanovenej v tretej a štvrtej zarážke článku 105 ods. 6 rokovacieho poriadku, ktorá vypršala 24. októbra 2017,

                  A.

                  keďže toto delegované nariadenie by sa malo uplatňovať od 23. februára 2018, čo je dátum začatia uplatňovania smernice (EÚ) 2016/97, a plné využitie trojmesačného kontrolného obdobia, ktoré má Európsky parlament k dispozícii, by nestačilo na to, aby priemysel vykonal nevyhnutné technické a organizačné zmeny;

                  B.

                  keďže rýchle uverejnenie delegovaného nariadenia v úradnom vestníku by umožnilo včasné vykonávanie a právnu istotu, pokiaľ ide o ustanovenia týkajúce sa investičných produktov založených na poistení;

                  C.

                  keďže Európsky parlament sa domnieva, že 23. február 2018 by sa mal ponechať ako termín na transpozíciu smernice (EÚ) 2016/97, žiada však Komisiu, aby prijala legislatívny návrh, ktorým sa dátum začatia uplatňovania stanoví na 1. októbra 2018;

                  1.

                  oznamuje, že nevznesie námietku voči delegovanému nariadeniu;

                  2.

                  poveruje svojho predsedu, aby postúpil toto rozhodnutie Rade a Komisii.

         (1)  Ú. v. EÚ L 26, 2.2.2016, s. 19.


               27.9.2018

               SK

               Úradný vestník Európskej únie

               C 346/371

      P8_TA(2017)0406
      Nevznesenie námietky voči delegovanému aktu: regulačné technické predpisy týkajúce sa nepriamych zúčtovacích mechanizmov (ktorým sa dopĺňa nariadenie (EÚ) č. 600/2014)
      Rozhodnutie Európskeho parlamentu nevzniesť námietku voči delegovanému nariadeniu Komisie z 22. septembra 2017, ktorým sa dopĺňa nariadenie Európskeho parlamentu a Rady (EÚ) č. 600/2014, pokiaľ ide o regulačné technické predpisy týkajúce sa nepriamych zúčtovacích mechanizmov (C(2017)06268 – (2017/2860(DEA))
      (2018/C 346/53)

         Európsky parlament,

                  —

                  so zreteľom na delegované nariadenie Komisie (C(2017)06268),

                  —

                  so zreteľom na list Komisie z 28. septembra 2017, ktorým Európsky parlament žiada, aby oznámil, že nevznesie námietku voči delegovanému nariadeniu,

                  —

                  so zreteľom na list Výboru pre hospodárske a menové veci predsedovi Konferencie predsedov výborov zo 16. októbra 2017,

                  —

                  so zreteľom na článok 290 Zmluvy o fungovaní Európskej únie,

                  —

                  so zreteľom na nariadenie Európskeho parlamentu a Rady (EÚ) č. 600/2014 z 15. mája 2014 o trhoch s finančnými nástrojmi, ktorým sa mení nariadenie (EÚ) č. 648/2012 (1), a najmä na jeho článok 30 ods. 2,

                  —

                  so zreteľom na článok 13 a článok 10 ods. 1 nariadenia Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (2),

                  —

                  so zreteľom na návrh regulačných technických predpisov týkajúcich sa nepriamych zúčtovacích mechanizmov podľa nariadenia EMIR a nariadenia MiFIR, ktoré predložil orgán ESMA 26. mája 2016 podľa článku 30 ods. 2 nariadenia (EÚ) č. 600/2014,

                  —

                  so zreteľom na odporúčanie pre rozhodnutie Výboru pre hospodárske a menové veci,

                  —

                  so zreteľom na článok 105 ods. 6 rokovacieho poriadku,

                  —

                  so zreteľom na skutočnosť, že neboli vznesené námietky v lehote stanovenej v tretej a štvrtej zarážke článku 105 ods. 6 rokovacieho poriadku, ktorá vypršala 24. októbra 2017,

                  A.

                  keďže Komisia schválila návrh regulačných technických predpisov (RTP) až 16 mesiacov po tom, ako ich dostala od Európskeho orgánu pre cenné papiere a trhy (ESMA) 26. mája 2016; keďže počas tohto obdobia oficiálne nekonzultovala orgán ESMA, pokiaľ ide o zmeny k tomuto návrhu RTP, a neinformovala spoluzákonodarcov alebo priemysel o dôvodoch omeškania pri schválení trvajúcom viac než tri mesiace, ktoré sú stanovené v nariadení (EÚ) č. 1095/2010; keďže skutočnosť, že Komisia zmeškala lehotu na schválenie návrhu RTP o viac než jeden rok bez toho, aby o tom informovala spoluzákonodarcov, je neprijateľná;

                  B.

                  keďže Európsky parlament sa domnieva, že RTP, ktoré sa prijali, sa nezhodujú s návrhom RTP, ktorý predložil orgán ESMA, a to kvôli zmenám Komisie, a domnieva sa, že má tri mesiace na vznesenie námietok voči RTP (ďalej len „kontrolné obdobie“); keďže toto trojmesačné kontrolné obdobie Komisia potvrdila v liste z 28. septembra 2017;

                  C.

                  keďže toto delegované nariadenie by sa malo uplatňovať od 3. januára 2018, čo je dátum začatia uplatňovania smernice 2014/65/EÚ („MiFID II“) a nariadenia (EÚ) č. 600/2014 („MiFIR“), a plné využitie trojmesačného kontrolného obdobia, ktoré má Európsky parlament k dispozícii, by nestačilo na to, aby sa odvetvie prispôsobilo zmenám;

                  D.

                  keďže rýchle uverejnenie delegovaného nariadenia v úradnom vestníku by umožnilo včasné vykonávanie a právnu istotu, pokiaľ ide o ustanovenia týkajúce sa nepriameho zúčtovania;

                  1.

                  oznamuje, že nevznesie námietku voči delegovanému nariadeniu;

                  2.

                  poveruje svojho predsedu, aby postúpil toto rozhodnutie Rade a Komisii.

         (1)  Ú. v. EÚ L 173, 12.6.2014, s. 84.

         (2)  Ú. v. EÚ L 331, 15.12.2010, s. 84.


               27.9.2018

               SK

               Úradný vestník Európskej únie

               C 346/373

      P8_TA(2017)0407
      Nevznesenie námietky voči delegovanému aktu: regulačné technické predpisy týkajúce sa nepriamych zúčtovacích mechanizmov (ktorým sa mení delegované nariadenie (EÚ) č. 149/2013)
      Rozhodnutie Európskeho parlamentu nevzniesť námietku voči delegovanému nariadeniu Komisie z 22. septembra 2017, ktorým sa mení delegované nariadenie Komisie (EÚ) č. 149/2013, pokiaľ ide o regulačné technické predpisy týkajúce sa nepriamych zúčtovacích mechanizmov (C(2017)06270 – (2017/2859(DEA))
      (2018/C 346/54)

         Európsky parlament,

                  —

                  so zreteľom na delegované nariadenie Komisie (C(2017)06270),

                  —

                  so zreteľom na list Komisie z 28. septembra 2017, ktorým Európsky parlament žiada, aby oznámil, že nevznesie námietku voči delegovanému nariadeniu,

                  —

                  so zreteľom na list Výboru pre hospodárske a menové veci predsedovi Konferencie predsedov výborov zo 16. októbra 2017,

                  —

                  so zreteľom na článok 290 Zmluvy o fungovaní Európskej únie,

                  —

                  so zreteľom na nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov (1), a najmä na jeho článok 4 ods. 4,

                  —

                  so zreteľom na článok 13 a článok 10 ods. 1 nariadenia Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (2),

                  —

                  so zreteľom na návrh regulačných technických predpisov týkajúcich sa nepriamych zúčtovacích mechanizmov podľa nariadenia EMIR a nariadenia MiFIR, ktoré predložil orgán ESMA 26. mája 2016 podľa článku 4 ods. 4 nariadenia (EÚ) č. 648/2012,

                  —

                  so zreteľom na odporúčanie pre rozhodnutie Výboru pre hospodárske a menové veci,

                  —

                  so zreteľom na článok 105 ods. 6 rokovacieho poriadku,

                  —

                  so zreteľom na skutočnosť, že neboli vznesené námietky v lehote stanovenej v tretej a štvrtej zarážke článku 105 ods. 6 rokovacieho poriadku, ktorá vypršala 24. októbra 2017,

                  A.

                  keďže Komisia schválila návrh regulačných technických predpisov (RTP) až 16 mesiacov po tom, ako ich dostala od Európskeho orgánu pre cenné papiere a trhy (ESMA) 26. mája 2016; keďže počas tohto obdobia oficiálne nekonzultovala orgán ESMA, pokiaľ ide o zmeny k tomuto návrhu RTP, a neinformovala spoluzákonodarcov ani odvetvie o dôvodoch omeškania pri schválení trvajúcom viac než tri mesiace, ktoré sú stanovené v nariadení (EÚ) č. 1095/2010; keďže skutočnosť, že Komisia zmeškala lehotu na schválenie návrhu RTP o viac než jeden rok bez toho, aby o tom informovala spoluzákonodarcov, je neprijateľná;

                  B.

                  keďže Európsky parlament sa domnieva, že RTP, ktoré sa prijali, sa nezhodujú s návrhom RTP, ktorý predložil orgán ESMA, a to kvôli zmenám Komisie, a domnieva sa, že má tri mesiace na vznesenie námietok voči RTP (ďalej len „kontrolné obdobie“); keďže toto trojmesačné kontrolné obdobie Komisia potvrdila v liste z 28. septembra 2017;

                  C.

                  keďže delegované nariadenie by sa malo uplatňovať od 3. januára 2018, čo je dátum začatia uplatňovania smernice 2014/65/EÚ („MiFID II“) a nariadenia (EÚ) č. 600/2014 („MiFIR“), a plné využitie trojmesačného kontrolného obdobia, ktoré má Európsky parlament k dispozícii, by nestačilo na to, aby sa odvetvie prispôsobilo zmenám;

                  D.

                  keďže rýchle uverejnenie delegovaného nariadenia v úradnom vestníku by umožnilo včasné vykonávanie a právnu istotu, pokiaľ ide o ustanovenia týkajúce sa nepriameho zúčtovania;

                  1.

                  oznamuje, že nevznesie námietku voči delegovanému nariadeniu;

                  2.

                  poveruje svojho predsedu, aby postúpil toto rozhodnutie Rade a Komisii.

         (1)  Ú. v. EÚ L 201, 27.7.2012, s. 1.

         (2)  Ú. v. EÚ L 331, 15.12.2010, s. 84.


title: Rozhodnutie Európskeho parlamentu (EÚ) 2018/1354 z 18. apríla 2018 o účtovnej závierke Agentúry Európskej únie pre odbornú prípravu v oblasti presadzovania práva (pred 1. júlom 2016: Európska policajná akadémia) (CEPOL) za rozpočtový rok 2016

text:
               3.10.2018

               SK

               Úradný vestník Európskej únie

               L 248/188

      ROZHODNUTIE EURÓPSKEHO PARLAMENTU (EÚ) 2018/1354
      z 18. apríla 2018
      o účtovnej závierke Agentúry Európskej únie pre odbornú prípravu v oblasti presadzovania práva (pred 1. júlom 2016: Európska policajná akadémia) (CEPOL) za rozpočtový rok 2016
      EURÓPSKY PARLAMENT,

                  —

                  so zreteľom na konečnú ročnú účtovnú závierku Agentúry Európskej únie pre odbornú prípravu v oblasti presadzovania práva za rozpočtový rok 2016,

                  —

                  so zreteľom na správu Dvora audítorov o overení ročnej účtovnej závierky Agentúry Európskej únie pre odbornú prípravu v oblasti presadzovania práva za rozpočtový rok 2016 spolu s odpoveďou agentúry (1),

                  —

                  so zreteľom na vyhlásenie o vierohodnosti (2) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2016 v súlade s článkom 287 Zmluvy o fungovaní Európskej únie,

                  —

                  so zreteľom na odporúčanie Rady z 20. februára 2018 o udelení absolutória agentúre za plnenie rozpočtu za rozpočtový rok 2016 (05941/2018 – C8-0073/2018),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

                  —

                  so zreteľom na rozhodnutie Rady 2005/681/SVV z 20. septembra 2005 o zriadení Európskej policajnej akadémie (EPA) a o zrušení rozhodnutia 2000/820/SVV (4), a najmä na jeho článok 16,

                  —

                  so zreteľom na nariadenie Európskeho parlamentu a Rady (EÚ) č. 2015/2219 z 25. novembra 2015, ktorým sa zriaďuje Agentúra Európskej únie pre odbornú prípravu v oblasti presadzovania práva (CEPOL) a zrušuje rozhodnutie Rady 2005/681/SVV (5), a najmä na jeho článok 20,

                  —

                  so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (6), a najmä na jeho článok 108,

                  —

                  so zreteľom na článok 94 a prílohu IV k rokovaciemu poriadku,

                  —

                  so zreteľom na správu Výboru pre kontrolu rozpočtu a stanovisko Výboru pre občianske slobody, spravodlivosť a vnútorné veci (A8-0098/2018),

                  1.

                  schvaľuje účtovnú závierku Agentúry Európskej únie pre odbornú prípravu v oblasti presadzovania práva za rozpočtový rok 2016;

                  2.

                  poveruje svojho predsedu, aby postúpil toto rozhodnutie výkonnému riaditeľovi Agentúry Európskej únie pre odbornú prípravu v oblasti presadzovania práva, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

               Predseda

            Antonio TAJANI

               Generálny tajomník

            Klaus WELLE

         (1)  Ú. v. EÚ C 417, 6.12.2017, s. 47.

         (2)  Pozri poznámku pod čiarou č. 1.

         (3)  Ú. v. EÚ L 298, 26.10.2012, s. 1.

         (4)  Ú. v. EÚ L 256, 1.10.2005, s. 63.

         (5)  Ú. v. EÚ L 319, 4.12.2015, s. 1.

         (6)  Ú. v. EÚ L 328, 7.12.2013, s. 42.


title: Rozhodnutie Európskeho parlamentu (EÚ) 2018/1325 z 18. apríla 2018 o absolutóriu za plnenie všeobecného rozpočtu Európskej únie za rozpočtový rok 2016, oddiel V – Dvor audítorov

text:
               3.10.2018

               SK

               Úradný vestník Európskej únie

               L 248/123

      ROZHODNUTIE EURÓPSKEHO PARLAMENTU (EÚ) 2018/1325
      z 18. apríla 2018
      o absolutóriu za plnenie všeobecného rozpočtu Európskej únie za rozpočtový rok 2016, oddiel V – Dvor audítorov
      EURÓPSKY PARLAMENT,

                  —

                  so zreteľom na všeobecný rozpočet Európskej únie na rozpočtový rok 2016 (1),

                  —

                  so zreteľom na konsolidované ročné účtovné závierky Európskej únie za rozpočtový rok 2016 [COM(2017)0365 – C8-0251/2017] (2),

                  —

                  so zreteľom na výročnú správu Dvora audítorov o plnení rozpočtu za rozpočtový rok 2016 spolu s odpoveďami inštitúcií (3),

                  —

                  so zreteľom na vyhlásenie o vierohodnosti (4) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2016 v súlade s článkom 287 Zmluvy o fungovaní Európskej únie,

                  —

                  so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (5), a najmä na jeho články 55, 99, 164, 165 a 166,

                  —

                  so zreteľom na článok 94 a prílohu IV k rokovaciemu poriadku,

                  —

                  so zreteľom na správu Výboru pre kontrolu rozpočtu (A8-0089/2018),

                  1.

                  udeľuje generálnemu tajomníkovi Dvora audítorov absolutórium za plnenie rozpočtu Dvora audítorov za rozpočtový rok 2016;

                  2.

                  uvádza svoje poznámky v priloženom uznesení;

                  3.

                  poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Dvoru audítorov, Európskej rade, Rade, Komisii, Súdnemu dvoru Európskej únie, európskemu ombudsmanovi, európskemu dozornému úradníkovi pre ochranu údajov a Európskej službe pre vonkajšiu činnosť a aby zabezpečil ich uverejnenie v Úradnom vestníku Európskej únie (v sérii L).

               Predseda

            Antonio TAJANI

               Generálny tajomník

            Klaus WELLE

         (1)  Ú. v. ES L 48, 24.2.2016.

         (2)  Ú. v. EÚ C 323, 28.9.2017, s. 1.

         (3)  Ú. v. EÚ C 322, 28.9.2017, s. 1.

         (4)  Ú. v. EÚ C 322, 28.9.2017, s. 10.

         (5)  Ú. v. ES L 298, 26.10.2012, s. 1.


title: Rozhodnutie Rady (SZBP) 2018/1546 z 15. októbra 2018, ktorým sa mení rozhodnutie (SZBP) 2017/1425 o stabilizačnej činnosti Európskej únie v regiónoch Mopti a Ségou

text:
                  16.10.2018

                  SK

                  Úradný vestník Európskej únie

                  L 259/34

         ROZHODNUTIE RADY (SZBP) 2018/1546
         z 15. októbra 2018,
         ktorým sa mení rozhodnutie (SZBP) 2017/1425 o stabilizačnej činnosti Európskej únie v regiónoch Mopti a Ségou
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 4. augusta 2017 prijala rozhodnutie Rady (SZBP) 2017/1425 (1) o stabilizačnej činnosti Európskej únie v regiónoch Mopti a Ségou (ďalej len „stabilizačná činnosť EÚ“).

                     (2)

                     Vzhľadom na pokrok dosiahnutý stabilizačnou činnosťou EÚ, na význam zabezpečenia kontinuity jej činnosti prostredníctvom nadväzujúcich činností, a na potrebu využitia jej výsledkov a poznatkov z nej vyplývajúcich pri budúcich programoch Únie v Mali, by sa mala stabilizačná činnosť EÚ predĺžiť o tri mesiace.

                     (3)

                     Rozhodnutie (SZBP) 2017/1425 by sa preto malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Rozhodnutie (SZBP) 2017/1425 sa mení takto:

                        1.

                        Článok 1 ods. 1 sa nahrádza takto:

                           „1.   Únia vykonáva stabilizačnú činnosť v regiónoch Mopti a Ségou. Túto činnosť vykonáva stabilizačný tím EÚ pod záštitou delegácie Únie v Mali počas operačnej fázy v trvaní 15 mesiacov.“

                        2.

                        Článok 15 sa nahrádza takto:

                           „Článok 15
                           Nadobudnutie účinnosti a trvanie
                           Toto rozhodnutie nadobúda účinnosť dňom jeho prijatia. Platí do 31. januára 2019.“.

            Článok 2
            Toto rozhodnutie nadobúda účinnosť dňom jeho prijatia.

            V Luxemburgu 15. októbra 2018

                  Za Radu

                  predsednička

               F. MOGHERINI

            (1)  Rozhodnutie Rady (SZBP) 2017/1425 zo 4. augusta 2017 o stabilizačnej činnosti Európskej únie v regiónoch Mopti a Ségou (Ú. v. EÚ L 204, 5.8.2017, s. 90).


title: Rozhodnutie Rady zo 6. novembra 2018, ktorým sa vymenúvajú členovia Vedeckého a technického výboru

text:
                  9.11.2018

                  SK

                  Úradný vestník Európskej únie

                  C 403/2

         ROZHODNUTIE RADY
         zo 6. novembra 2018,
         ktorým sa vymenúvajú členovia Vedeckého a technického výboru
         (2018/C 403/02)
         RADA EURÓPSKEJ ÚNIE,
         so zreteľom na Zmluvu o založení Európskeho spoločenstva pre atómovú energiu, a najmä na jej článok 134 ods. 2,
         po porade s Európskou komisiou,
         keďže:

                     (1)

                     V článku 134 ods. 2 Zmluvy o Euratome zmenenej článkom 11 aktom o pristúpení Chorvátska sa ustanovuje, že členovia Vedeckého a technického výboru (ďalej len „výbor“) sú vymenovaní na osobnom princípe na obdobie piatich rokov.

                     (2)

                     Rada rozhodnutím 2013/412/Euratom (1) vymenovala členov výboru na obdobie od 25. júla 2013 do 24. júla 2018. Keďže funkčné obdobie členov výboru sa skončilo, mali by sa vymenovať noví členovia.

                     (3)

                     Výbor môže s cieľom plne využívať širokú škálu odborných znalostí, ktoré sú potrebné pri plnení jeho úloh, v súlade so svojimi vnútornými pravidlami vyzvať náhradníkov členov výboru, aby sa zúčastnili na jeho zasadnutiach,

               PRIJALA TOTO ROZHODNUTIE:

            Článok 1
            Za členov Vedeckého a technického výboru sa na obdobie od 6. novembra 2018 do 6. novembra 2023 vymenúvajú:

                        BENOVA Evgenia

                        BOURGUIGNON Michel

                        BRISCOE Frank

                        D’HAESELEER William

                        DIACONU Daniela

                        DRAKE James Robert

                        GADÓ János

                        HIDALGO VERA Carlos

                        HIZANIDIS Kyriakos

                        KINNUNEN Petri

                        KIRM Marco

                        KLOOSTERMAN Jan Leen

                        LIEBERT Wolfgang

                        LINIERS-VÁZQUEZ Macarena

                        LYNOV Jens-Peter

                        MARBACH Gabriel

                        MARQUES GONÇALVES José Joaquim

                        MITCHELL Peter

                        MULL Thomas

                        MURRAY Martin

                        NAVIGLIO Antonio

                        PARDOEN Thomas

                        PATRIK Milan

                        PAVLO Pavol

                        PIZZUTO Aldo

                        PROUST Eric

                        RAYMENT Fiona

                        SAKKAS Demetrios

                        SMODIŠ Borut

                        STOLL Uwe

                        SUNN PEDERSEN Thomas

                        TADIĆ Tonči

                        TOMA Alexandru

                        URSU Ioan

                        UŠPURAS Eugenijus

                        VARANDAS ABREU FONSECA Carlos António

                        VEIS Pavel

                        WROCHNA Grzegorz

                        ZAGÓRSKI Roman

                        ZANINO Roberto

                        ZEYEN Roland

                        ZOLETNIK Sándor

            Článok 2
            Toto rozhodnutie nadobúda účinnosť dňom jeho prijatia.

            V Bruseli 6. novembra 2018

                  Za Radu

                  predseda

               H. LÖGER

            (1)  Rozhodnutie Rady 2013/412/Euratom z 22. júla 2013, ktorým sa obnovuje členstvo vo vedeckom a technickom výbore a zrušuje rozhodnutie z 13. novembra 2012, ktorým sa vymenúvajú členovia vedeckého a technického výboru (Ú. v. EÚ L 205, 1.8.2013, s. 11).


title: Rozhodnutie Rady (EÚ) 2018/1676 z 15. októbra 2018 o podpise Dohody o ochrane investícií medzi Európskou úniou a jej členskými štátmi na jednej strane a Singapurskou republikou na strane druhej v mene Európskej únie

text:
                  9.11.2018

                  SK

                  Úradný vestník Európskej únie

                  L 279/1

         ROZHODNUTIE RADY (EÚ) 2018/1676
         z 15. októbra 2018
         o podpise Dohody o ochrane investícií medzi Európskou úniou a jej členskými štátmi na jednej strane a Singapurskou republikou na strane druhej v mene Európskej únie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 5,
         so zreteľom na návrh Európskej komisie,
         keďže:

                     (1)

                     Rada 23. apríla 2007 poverila Komisiu, aby rokovala o dohode o voľnom obchode s členskými štátmi Združenia národov juhovýchodnej Ázie (ASEAN). Toto poverenie poskytovalo možnosť dvojstranných rokovaní.

                     (2)

                     Rada 22. decembra 2009 poverila Komisiu, aby viedla dvojstranné rokovania o dohode o voľnom obchode s jednotlivými členskými štátmi združenia ASEAN počnúc Singapurom, pričom tieto rokovania sa mali viesť v súlade s existujúcimi smernicami na rokovania.

                     (3)

                     Rada 12. septembra 2011 poverila Komisiu, aby rozšírila prebiehajúce rokovania so Singapurom s cieľom zahrnúť aj ochranu investícií.

                     (4)

                     Rokovania o Dohode o ochrane investícií medzi Európskou úniou a jej členskými štátmi na jednej strane a Singapurskou republikou na strane druhej (ďalej len „dohoda“) boli uzavreté a dohoda by sa mala podpísať v mene Únie s výhradou ukončenia postupov požadovaných na jej uzavretie k neskoršiemu dátumu,

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje podpis Dohody o ochrane investícií medzi Európskou úniou a jej členskými štátmi na jednej strane a Singapurskou republikou na strane druhej s výhradou jej uzavretia. (1)

            Článok 2
            Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.

            Článok 3
            Toto rozhodnutie nadobúda účinnosť dňom jeho prijatia.

            V Luxemburgu 15. októbra 2018

                  Za Radu

                  predsedníčka

               E. KÖSTINGER

            (1)  Text dohody sa uverejní spolu s rozhodnutím o uzavretí dohody.


Rozhodnutie Komisie z 30/07/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.8829 - Total Produce / DFC Holdings) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 14/03/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.8733 - Lone Star / Stark) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 14/09/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.8998 - KKR & Co. Inc. / Boxer Parent Company Inc.) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 12/10/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9054 - Broadcom / CA) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 16/10/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9073 - PAI Partners SAS / Asmodee) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 07/11/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9144 - Michael Kors Holdings Limited / Gianni Versace SpA) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 07/11/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9050 - Hammerson plc / M&G Limited / Highcross) podľa nariadenia Rady (ES) č. 139/2004 (Iba anglické znenie je autentické)


title: Vykonávacie rozhodnutie Komisie (EÚ) 2018/1723 z 26. októbra 2018 o cezhraničnom projekte Rail Baltica v rámci koridoru základnej siete Severné more — Baltské more [oznámené pod číslom C(2018) 6969]

text:
                  15.11.2018

                  SK

                  Úradný vestník Európskej únie

                  L 287/32

         VYKONÁVACIE ROZHODNUTIE KOMISIE (EÚ) 2018/1723
         z 26. októbra 2018
         o cezhraničnom projekte Rail Baltica v rámci koridoru základnej siete Severné more — Baltské more

               [oznámené pod číslom C(2018) 6969]

         (Iba estónske, fínske, litovské, lotyšské, poľské a švédske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1315/2013 z 11. decembra 2013 o usmerneniach Únie pre rozvoj transeurópskej dopravnej siete a o zrušení rozhodnutia č. 661/2010/EÚ (1), a najmä na jeho článok 47 ods. 2,
         keďže:

                     (1)

                     Ako sa uznáva v treťom pracovnom pláne pre koridor základnej siete Severné more – Baltské more (2), od cezhraničného projektu Rail Baltica sa očakáva, že zohrá kľúčovú úlohu pri zaistení fungovania koridoru s interoperabilným a efektívnym prepojením pobaltských štátov s Poľskom a ďalej s Fínskom, ako aj multimodálnymi prepojeniami medzi námornou, železničnou a cestnou dopravou.

                     (2)

                     Projekt Rail Baltica sa realizuje ako rýchla konvenčná železnica so zmiešanou osobnou i nákladnou dopravou. Po dokončení projektu Rail Baltica sa očakáva výrazné zvýšenie tokov prepravy tovarov i cestujúcich.

                     (3)

                     Rail Baltica je komplikovaný cezhraničný projekt zahŕňajúci päť členských štátov a dostatočná koordinácia je tu zásadnou výzvou. V záujme podpory koordinovanej a včasnej realizácie treba prijať ustanovenia s opisom potrebných opatrení a harmonogramom ich vykonania. Pomôže to dosiahnuť cezhraničné ciele pracovného plánu pre koridor Severné more – Baltské more. Podľa pracovného plánu má cezhraničný projekt Rail Baltica začať fungovať čo najskôr, v každom prípade však najneskôr do roku 2030.

                     (4)

                     Bez toho, aby bol dotknutý článok 1 ods. 4 nariadenia (EÚ) č. 1315/2013, sa zvyšný rozpočet potrebný na úplnú realizáciu cezhraničného projektu Rail Baltica odhaduje najmenej na 5,6 miliardy EUR. Doposiaľ realizované alebo naplánované projekty majú hodnotu takmer 1,9 miliardy EUR a zahŕňajú financovanie z prostriedkov Únie (do výšky 85 % oprávnených nákladov). Je dôležité určiť opatrenia potrebné na dokončenie projektu Rail Baltica, aby sa dala plánovať a plne optimalizovať súvisiaca disponibilita únijného, národného a regionálneho financovania, ako aj iných relevantných druhov podpory.

                     (5)

                     Cezhraničný rozmer projektu si vyžaduje vytvorenie špecializovaných riadiacich štruktúr. Ako pozorovatelia by sa do nich mali zapojiť aj európsky koordinátor pre koridor základnej siete Severné more – Baltské more a zástupca Komisie.

                     (6)

                     Estónsko, Lotyšsko a Litva podpísali a ratifikovali medzivládnu dohodu, v ktorej súhlasili so záväzkom v plnej miere realizovať projekt Rail Baltica. Na realizáciu projektu vznikla spoločnosť RB Rail AS a boli zriadené vnútroštátne vykonávacie orgány. Riadenie a koordináciu medzi ministerstvami Estónska, Lotyšska, Litvy, Poľska a Fínska zabezpečuje osobitná skupina Rail Baltica.

                     (7)

                     Na monitorovanie pokroku v realizácii by členské štáty mali Komisii predkladať pravidelné správy týkajúce sa úsekov na ich príslušných územiach a oznamovať jej všetky prípadné omeškania.

                     (8)

                     Opatrenia stanovené v tomto rozhodnutí boli schválené Estónskom, Lotyšskom, Litvou, Poľskom a Fínskom.

                     (9)

                     Opatrenia stanovené v tomto rozhodnutí sú v súlade so stanoviskom výboru uvedeného v článku 52 nariadenia (EÚ) č. 1315/2013,

               PRIJALA TOTO ROZHODNUTIE:

            Článok 1
            Predmet úpravy
            V tomto rozhodnutí sa stanovuje opis opatrení a časový harmonogram realizácie cezhraničného projektu Rail Baltica (Tallinn – Pärnu – Riga – Panevėžys – Kaunas – Varšava, s napojením na Vilnius), ako aj súvisiace ustanovenia o správe a riadení.

            Článok 2
            Opatrenia a harmonogram
            Estónsko, Lotyšsko, Litva a Poľsko zabezpečia včasné vykonávanie týchto opatrení:

                        a)

                        do 31. decembra 2018:

                                    1.

                                    v Estónsku, Lotyšsku a Litve sa dokončí konsolidovaný predbežný technický návrh;

                                    2.

                                    v Estónsku, Lotyšsku a Litve (okrem úsekov Kaunas – Vilnius a Kaunas – litovsko-poľská štátna hranica) sa dokončia strategické environmentálne hodnotenia;

                                    3.

                                    v Estónsku, Lotyšsku a Litve sa dokončí štúdia správy infraštruktúry, ktorá sa predloží estónskym, lotyšským a litovským národným orgánom;

                        b)

                        do 30. júna 2019: Estónsko, Lotyšsko a Litva uzavrú rozhodnutie o správe vybudovanej infraštruktúry;

                        c)

                        do 31. decembra 2020:

                                    1.

                                    dokončia sa strategické environmentálne hodnotenia v Litve za úsek Kaunas – litovsko-poľská štátna hranica;

                                    2.

                                    dokončí sa priestorové (územné) plánovanie a schváli podrobné usporiadanie trás v Estónsku, Lotyšsku a Litve (okrem úseku Kaunas – Vilnius);

                                    3.

                                    v Estónsku, Lotyšsku a Litve už musí prebiehať výstavba;

                                    4.

                                    dokončí sa technický návrh železnice v Estónsku, Lotyšsku (ústredný úsek okolo Rigy) a Litve (okrem úsekov Kaunas – Vilnius a Kaunas – litovsko-poľská štátna hranica);

                                    5.

                                    v Poľsku sa dokončia podrobné štúdie a environmentálne postupy na určenie technických parametrov a harmonogramu výstavby úseku Ełk – poľsko-litovská štátna hranica;

                        d)

                        do 31. decembra 2021:

                                    1.

                                    v Estónsku, Lotyšsku a Litve (okrem úsekov Kaunas – Vilnius a Kaunas – litovsko-poľská štátna hranica) sa dokončia postupy získavania pozemkov;

                                    2.

                                    v Litve (úsek Kaunas – Vilnius) sa dokončí priestorové (územné) plánovanie a strategické environmentálne hodnotenia a schváli sa podrobné usporiadanie trás;

                                    3.

                                    v Lotyšsku sa dokončí technický návrh (severný a južný úsek);

                        e)

                        do 31. decembra 2023:

                                    1.

                                    v Litve sa za úseky Kaunas – Vilnius a Kaunas – litovsko-poľská štátna hranica dokončia postupy získavania pozemkov;

                                    2.

                                    v Litve sa dokončí technický návrh železnice za úseky Kaunas – litovsko-poľská štátna hranica a Kaunas – Vilnius;

                        f)

                        do 31. decembra 2025:

                                    1.

                                    v Estónsku, Lotyšsku, Litve a Poľsku sa dokončí železničná infraštruktúra v podobe dvojkoľajnej elektrifikovanej železnice pre zmiešanú dopravu s rozchodom koľají podľa UIC, ktorá vyhovuje pre nákladné vlaky dĺžky aspoň 740 m;

                                    2.

                                    v Estónsku, Lotyšsku, Litve a Poľsku sa zavedie Európsky systém riadenia železničnej dopravy (ERTMS) na zaistenie plnej interoperability v súlade s vykonávacím nariadením Komisie (EÚ) 2017/6 (3);

                                    3.

                                    zabezpečí sa prekládková kapacita v existujúcich i nových železničných termináloch, ktoré sa pripoja rýchlou konvenčnou elektrifikovanou dvojkoľajnou železnicou so štandardným európskym rozchodom (1 435 mm).

            Článok 3
            Riadenie a správa

               1.   Zástupcovia Estónska, Lotyšska, Litvy, Poľska a Fínska v rámci osobitnej medzivládnej (ministerskej) skupiny Rail Baltica aspoň dva razy ročne rokujú o dosiahnutom pokroku v realizácii opatrení podľa článku 2, pričom na rokovaniach sa zúčastní európsky koordinátor pre koridor základnej siete Severné more – Baltské more a zástupcovia Komisie.

               2.   Európsky koordinátor pre koridor základnej siete Severné more – Baltské more a zástupcovia Komisie, ako aj menovaní zástupcovia Poľska a Fínska sa prizvú k účasti na zasadnutiach dozornej rady spoločnosti RB Rail AS ako pozorovatelia.

            Článok 4
            Podávanie správ
            Estónsko, Lotyšsko, Litva a Poľsko predkladajú aspoň raz ročne Komisii a európskemu koordinátorovi pre koridor základnej siete Severné more – Baltské more správu o dosiahnutom pokroku v realizácii opatrení podľa článku 2 a oznámia každé vzniknuté omeškanie, pričom uvedú príčiny omeškania a prijaté nápravné opatrenia. Na tento účel môžu dané členské štáty podľa potreby použiť obsah výročných správ o stave predkladaných v zmysle dohôd o grante v rámci Nástroja na prepájanie Európy.

            Článok 5
            Preskúmanie
            Komisia najneskôr do 31. decembra 2023 po konzultácii s Estónskom, Fínskom, Lotyšskom, Litvou a Poľskom a za pomoci európskeho koordinátora pre koridor základnej siete Severné more – Baltské more preskúma opatrenia a harmonogram uvedené v článku 2.

            Článok 6
            Toto rozhodnutie je určené Estónskej republike, Lotyšskej republike, Litovskej republike, Poľskej republike a Fínskej republike.

            V Bruseli 26. októbra 2018

                  Za Komisiu

               Violeta BULC

                  členka Komisie

            (1)  Ú. v. EÚ L 348, 20.12.2013, s. 1.

            (2)  Pracovný plán je k dispozícii na adrese: https://ec.europa.eu/transport/themes/infrastructure/north-sea-baltic_en.

            (3)  Vykonávacie nariadenie Komisie (EÚ) 2017/6 z 5. januára 2017 o európskom pláne rozvoja Európskeho systému riadenia železničnej dopravy (Ú. v. EÚ L 3, 6.1.2017, s. 6).